‘CIMB’หุ้นอาเซียนฉลุย
CIMB เฮ! นักลงทุนแห่ซื้อกองทุนลุยหุ้นเอเชียแปซิฟิก มองหนุนสินทรัพย์เสี่ยงสดใส แต่กดดันเงินเฟ้อในระยะยาว
18 ก.ย. 2555

CIMB เฮ! นักลงทุนแห่ซื้อกองทุนลุยหุ้นเอเชียแปซิฟิก มองหนุนสินทรัพย์เสี่ยงสดใส แต่กดดันเงินเฟ้อในระยะยาว
นายเจิดพันธุ์ นิธยายน ประธานเจ้าหน้าที่การตลาดและการขาย บริษัทหลักทรัพย์จัดการกองทุน (บลจ.) ซีไอเอ็มบีพรินซิเพิล กล่าวว่า บริษัทปิดยอดขายครั้งแรกของกองทุนเปิดซีไอเอ็มบีพรินซิเพิล เอเชีย แปซิฟิก ไดนามิก อินคัม เมื่อสัปดาห์ที่ผ่านมาได้จำนวน 350.41 ล้านบาท ซึ่งนับเป็นกองทุนรวมหุ้นต่างประเทศที่ปิดการขายได้ขนาดใหญ่ที่สุดของประเทศไทยนับแต่ต้นปี 2555 
กองทุนดังกล่าวลงทุนในกองทุนหลัก CIMBPrincipal Asia Pacific Dynamic Income Fund ซึ่งจดทะเบียนในประเทศมาเลเซีย มุ่งลงทุนในหุ้นที่มีการจ่ายเงินปันผลสูงและให้ผลตอบแทนที่น่าสนใจในอาเซียน
นายเจษฎา สุขทิศ ประธานเจ้าหน้าที่การลงทุน บลจ.ซีไอเอ็มบีพรินซิเพิล กล่าวว่า กลุ่มบริษัทมีมุมมองเชิงบวกต่อตลาดหุ้นของภูมิภาคอาเซียน โดยเฉพาะประเทศไทยและฟิลิปปินส์ หากดูผลประกอบการในรอบ 5–6 ปีที่ผ่านมา บริษัทในอาเซียนมีความน่าสนใจจากการเติบโตของกำไรที่สูงและมีความสม่ำเสมอดีรวมถึงอัตราเงินปันผลที่น่าสนใจ 
สำหรับมาตรการผ่อนคลายเชิงปริมาณรอบที่สาม (คิวอี 3) ที่สหรัฐออกมาน่าจะส่งผลบวกต่อตลาดหุ้นและราคาทองคำในช่วงนี้ เนื่องจากเป็นการอัดฉีดเงินเข้าระบบเศรษฐกิจผ่านทางตลาดทุน ซึ่งจะส่งผลให้มีสภาพคล่องในระบบการเงินเพิ่มขึ้นอีกมาก 
นอกจากนี้เมื่อต้นเดือนก.ย.ที่ผ่านธนาคารชาติยุโรป (ECB) ก็เพิ่งประกาศแผนเข้าซื้อพันธบัตรของประเทศที่มีปัญหา เช่นเดียวกับทางการจีนที่ดำเนินมาตรการผ่อนคลายทางการเงินอย่างต่อเนื่อง จึงนับว่าช่วงนี้เป็นช่วงที่ตลาดได้รับข่าวดีจากมาตรการภาครัฐของประเทศมหาอำนาจทางเศรษฐกิจอย่างต่อเนื่อง 
“ตลาดตอบรับ คิวอี 3 ดีเกินคาด เนื่องจากเฟดใช้ยาแรง กระตุ้นต่อเนื่อง โดยไม่กำหนดเพดานขั้นสูงและจะอัดฉีดจนกว่าเศรษฐกิจจะฟื้นและอัตราการว่างงานลดลง ซึ่งน่าจะก่อให้เกิดแรงกดดันต่อเงินเฟ้อในระยะยาว รวมถึงภาระทางการเงินของเฟดจะมีขนาดของงบดุลที่โตขึ้นอีกมาก” นายเจษฎา กล่าว